CELEX: 32010D0719
Language: da
Date: 2010-11-26 00:00:00
Title: 2010/719/EU, Euratom: Kommissionens afgørelse af 26. november 2010 om afvisning af den løsning, som Østrig har foreslået i henhold til artikel 10 i Rådets forordning (EØF, Euratom) nr. 1553/89 vedrørende beregningen af en kompensation i grundlaget for de egne momsindtægter som følge af begrænsningen af momsfradragsretten, jf. artikel 176 i Rådets direktiv 2006/112/EF (meddelt under nummer K(2010) 8206)

27.11.2010   
            
            
               DA
            
            
               Den Europæiske Unions Tidende
            
            
               L 312/20
            
         KOMMISSIONENS AFGØRELSE
   af 26. november 2010
   om afvisning af den løsning, som Østrig har foreslået i henhold til artikel 10 i Rådets forordning (EØF, Euratom) nr. 1553/89 vedrørende beregningen af en kompensation i grundlaget for de egne momsindtægter som følge af begrænsningen af momsfradragsretten, jf. artikel 176 i Rådets direktiv 2006/112/EF
   (meddelt under nummer K(2010) 8206)
   (Kun den tyske udgave er autentisk)
   (2010/719/EU, Euratom)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til traktaten om oprettelse af Det Europæiske Atomenergifællesskab,
   under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 10, stk. 2,
   efter høring af Det Rådgivende Udvalg for Egne Indtægter, og
   ud fra følgende betragtninger:
   
               (1)
            
            
               Kompensationen i grundlaget for momsindtægterne er baseret på artikel 6, stk. 4, i forordning (EØF, Euratom) nr. 1553/89, hvori det fastslås, at når en medlemsstat på grundlag af artikel 176 i Rådets direktiv 2006/112/EF af 28. november 2006 om det fælles merværdiafgiftssystem (2) begrænser eller udelukker retten til at fradrage momsen i et tidligere led, kan grundlaget for de egne momsindtægter fastlægges, som om udøvelsen af fradragsretten ikke var begrænset. Dette gælder kun i forbindelse med køb af personbiler og brændstof til dem og udgifter i forbindelse med leasing og leje samt udgifter til vedligeholdelse og reparation af sådanne biler i det omfang, de anvendes til erhvervskørsel. Østrig foreslog en løsning for beregning af andelen af privat brug i denne kompensation i sit grundlag for de egne momsindtægter.
            
         
               (2)
            
            
               I overensstemmelse med artikel 13, stk. 3, i forordning (EØF, Euratom) nr. 1553/89 behandlede Det Rådgivende Udvalg for Egne Indtægter på sit møde den 26. oktober 2010 den løsning, som Østrig havde foreslået. Behandlingen viste, at der var uenighed i udvalget om metoden. Et udkast til en afgørelse om afvisning af den løsning, som Østrig havde fremlagt, blev forelagt for Det Rådgivende Udvalg for Egne Indtægter, der afgav en positiv udtalelse den 26. oktober 2010.
            
         
               (3)
            
            
               Når der ikke foreligger faktiske oplysninger, kan der anvendes alternative metoder ved beregningen af privat brug. For at sikre, at disse metoder bidrager til en ensartet beregning af kompensationen, bør de baseres på generelt accepterede antagelser.
            
         
               (4)
            
            
               Østrig kræver, at skattepligtige personer administrerer faktiske oplysninger om privat brug af firmabiler. For at forenkle administrationen har Østrig imidlertid foreslået en løsning for beregning af privat brug, som omfatter generelle statistiske oplysninger kombineret med afskrivningsregler, der ikke tages sigte på bestemmelse af privat brug som sådan. Da den foreslåede løsning resulterer i, at andelen af privat brug bliver væsentligt lavere end den andel, som de andre medlemsstater ligger til grund, er den i strid med den krævede ensartethed i beregningen af kompensationen. Den løsning, som Østrig foreslår for beregningen af andelen af privat brug af biler, som er erhvervet af virksomheder, må derfor afvises —
            
         VEDTAGET DENNE AFGØRELSE:
   Artikel 1
   Den løsning, som Østrig foreslår for beregningen af andelen af privat brug af biler, som er erhvervet af virksomheder, afvises.
   Artikel 2
   Denne afgørelse er rettet til Republikken Østrig.
   
      Udfærdiget i Bruxelles, den 26. november 2010.
      
         
            På Kommissionens vegne
         
         Janusz LEWANDOWSKI
         
            Medlem af Kommissionen
         
      
   
   
      (1)  EFT L 155 af 7.6.1989, s. 9.
   
      (2)  EUT L 347 af 11.12.2006, s. 1.